พระราชกฤษฎีกา
พระราชกฤษฎีกา
ว่าด้วยปริญญาในสาขาวิชา
อักษรย่อสำหรับสาขาวิชา
ครุยวิทยฐานะ
เข็มวิทยฐานะ และครุยประจำตำแหน่งของมหาวิทยาลัยทักษิณ
พ.ศ. ๒๕๔๐
 

ภูมิพลอดุลยเดช ป.ร.
ให้ไว้ ณ วันที่ ๘
มิถุนายน พ.ศ. ๒๕๔๐
เป็นปีที่ ๕๒
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรกำหนดปริญญาในสาขาวิชา
อักษรย่อสำหรับสาขาวิชา ครุยวิทยฐานะ เข็มวิทยฐานะ
และครุยประจำตำแหน่งของมหาวิทยาลัยทักษิณ

อาศัยอำนาจตามความในมาตรา ๑๗๘
ของรัฐธรรมนูญแห่งราชอาณาจักรไทย ซึ่งแก้ไขเพิ่มเติมโดยรัฐธรรมนูญแห่งราชอาณาจักรไทย
แก้ไขเพิ่มเติม (ฉบับที่ ๕) พุทธศักราช ๒๕๓๘ กับมาตรา ๔๖ วรรคสอง และมาตรา ๕๐
วรรคสอง แห่งพระราชบัญญัติมหาวิทยาลัยทักษิณ พ.ศ. ๒๕๓๙ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ เข็มวิทยฐานะ และครุยประจำตำแหน่งของมหาวิทยาลัยทักษิณ
พ.ศ. ๒๕๔๐

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้กำหนดปริญญาในสาขาวิชา
และอักษรย่อสำหรับสาขาวิชาของมหาวิทยาลัยทักษิณ ดังนี้
(๑) สาขาวิชาการศึกษา มีปริญญาสามชั้น คือ
(ก) เอก
เรียกว่า การศึกษาดุษฎีบัณฑิต ใช้อักษรย่อ กศ.ด.
(ข) โท เรียกว่า การศึกษามหาบัณฑิต
ใช้อักษรย่อ กศ.ม.
(ค) ตรี
เรียกว่า การศึกษาบัณฑิต ใช้อักษรย่อ กศ.บ.
(๒) สาขาวิชาบริหารธุรกิจ มีปริญญาสามชั้น คือ
(ก) เอก
เรียกว่า บริหารธุรกิจดุษฎีบัณฑิต ใช้อักษรย่อ บธ.ด.
(ข) โท เรียกว่า บริหารธุรกิจมหาบัณฑิต
ใช้อักษรย่อ บธ.ม.
(ค) ตรี เรียกว่า บริหารธุรกิจบัณฑิต
ใช้อักษรย่อ บธ.บ.
(๓) สาขาวิชาวิทยาศาสตร์ มีปริญญาสามชั้น คือ
(ก) เอก
เรียกว่า ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า วิทยาศาสตรมหาบัณฑิต
ใช้อักษรย่อ วท.ม.
(ค) ตรี เรียกว่า วิทยาศาสตรบัณฑิต
ใช้อักษรย่อ วท.บ.
(๔) สาขาวิชาศิลปศาสตร์ มีปริญญาสามชั้น คือ
(ก) เอก
เรียกว่า ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า ศิลปศาสตรมหาบัณฑิต
ใช้อักษรย่อ ศศ.ม.
(ค) ตรี เรียกว่า ศิลปศาสตรบัณฑิต
ใช้อักษรย่อ ศศ.บ.
(๕) สาขาวิชาเศรษฐศาสตร์ มีปริญญาสามชั้น คือ
(ก) เอก
เรียกว่า เศรษฐศาสตรดุษฎีบัณฑิต ใช้อักษรย่อ ศ.ด.
(ข) โท เรียกว่า เศรษฐศาสตรมหาบัณฑิต
ใช้อักษรย่อ ศ.ม.
(ค) ตรี เรียกว่า เศรษฐศาสตรบัณฑิต
ใช้อักษรย่อ ศ.บ.
ทั้งนี้ ให้ระบุชื่อสาขาวิชาเอกในวงเล็บต่อท้ายปริญญาด้วย
ถ้ามี

มาตรา ๔ ครุยวิทยฐานะของมหาวิทยาลัยทักษิณ
มีสามชั้น คือ
(๑) ครุยดุษฎีบัณฑิต เป็นเสื้อคลุมยาวเหนือข้อเท้าพอประมาณ
ตัวเสื้อทำด้วยผ้าหรือแพรสีดำผ่าอกโดยตลอด หลังจีบ มีแถบกำมะหยี่สีตามสาขาวิชา
กว้าง ๑๑ เซนติเมตร ทาบริมเสื้อด้านหน้าโดยตลอด แขนกว้าง ยาวตกข้อมือ
ตลอดกลางแขนทั้งสองข้างมีแถบกำมะหยี่สีฟ้า ขนาดกว้าง ๖ เซนติเมตร ยาว ๔๒ เซนติเมตร
จำนวนสามแถบ ปลายแถบทั้งสองข้างเป็นมุมแหลมติดขวางเรียงกันระยะห่าง ๓ เซนติเมตร
มีผ้าคล้องคอด้านในทำด้วยผ้าต่วนหรือแพรสีฟ้า มีแถบทำด้วยผ้าต่วนหรือแพรสีฟ้า
ขนาดกว้าง ๑๐ เซนติเมตร ทาบขวาง ด้านนอกเป็นกำมะหยี่สีตามสาขาวิชา มีแถบกำมะหยี่สีเทา
ขนาดกว้าง ๑๑ เซนติเมตร ทาบขอบบน และมีแพรสีฟ้าเข้ม ขนาดกว้าง ๒ เซนติเมตร
ขลิบริมขอบล่าง ประกอบด้วยหมวกแผ่นสี่เหลี่ยมจตุรัส ยาวด้านละ ๒๔ เซนติเมตร
ทำด้วยผ้าต่วนหรือแพรสีดำ มีพู่ห้อยสีตามสาขาวิชา
(๒) ครุยมหาบัณฑิต ครุยเช่นเดียวกับดุษฎีบัณฑิต แต่ตลอดกลางแขนทั้งสองข้าง
มีแถบกำมะหยี่สีฟ้า กว้าง ๖ เซนติเมตร ยาว ๔๒ เซนติเมตร จำนวนสองแถบ ปลายแถบทั้งสองข้างเป็นมุมแหลมติดขวางเรียงกันระยะห่าง
๓ เซนติเมตร มีผ้าคล้องคอเช่นเดียวกับดุษฎีบัณฑิต เว้นแต่มีผ้าต่วนหรือแพรสีฟ้า
ขนาดกว้าง ๑๐ เซนติเมตร ทาบขอบบน ประกอบด้วยหมวกเช่นเดียวกับดุษฎีบัณฑิต
(๓) ครุยบัณฑิต ครุยเช่นเดียวกับดุษฎีบัณฑิต
แต่ตลอดกางแขนมีแถบกำมะหยี่สีฟ้ากว้าง ๖ เซนติเมตร ยาว ๔๒ เซนติเมตร จำนวนหนึ่งแถบ
มีผ้าคล้องคอและหมวกเช่นเดียวกับมหาบัณฑิต

มาตรา ๕ เข็มวิทยฐานะของมหาวิทยาลัยทักษิณ
มีลักษณะเป็นรูปตรามหาวิทยาลัยทักษิณสูง ๕ เซนติเมตร ทำด้วยโลหะสีเงิน
ด้านหลังจารึกอักษรย่อชื่อปริญญา

มาตรา ๖
ครุยประจำตำแหน่งและเครื่องหมายประกอบครุยประจำตำแหน่ง ของนายกสภามหาวิทยาลัย
อุปนายกสภามหาวิทยาลัยและกรรมการสภามหาวิทยาลัยทักษิณ มีดังนี้
(๑) นายกสภามหาวิทยาลัย เป็นเสื้อคลุมยาวเหนือข้อเท้าพอประมาณ
ตัวเสื้อทำด้วยผ้าหรือแพรสีเทาผ่าอกโดยตลอด หลังจีบ มีแถบกำมะหยี่สีฟ้ากว้าง ๑๑
เซนติเมตร ทาบริมเสื้อด้านหน้าโดยตลอด แขนกว้าง ยาวตกข้อมือ
ตลอดกลางแขนทั้งสองข้างมีแถบกำมะหยี่สีดำ กว้าง ๖ เซนติเมตร ยาว ๔๒ เซนติเมตร
จำนวนสี่แถบ ปลายแถบทั้งสองข้างเป็นมุมแหลมติดขวางเรียงกันระยะห่าง ๓ เซนติเมตร
มีผ้าคล้องคอด้านในทำด้วยผ้าต่วนหรือแพรสีฟ้า มีแถบทำด้วยผ้าต่วนหรือแพรสีเทา
กว้าง ๑๐ เซนติเมตร ทาบขวาง ด้านนอกเป็นกำมะหยี่สีเทาเข้ม มีแถบกำมะหยี่สีฟ้ากว้าง
๑๑ เซนติเมตร ทาบขอบบน และมีแพรสีฟ้า กว้าง ๒ เซนติเมตร ขลิบริมขอบล่าง
มีเข็มตรามหาวิทยาลัยทักษิณทำด้วยโลหะสีทอง สูง ๗ เซนติเมตร
ประดับตรงกลางแถบกำมะหยี่ด้านหน้าทั้งสองข้างประกอบด้วยหมวกแผ่นสี่เหลี่ยมจตุรัส
ยาวด้านละ ๒๔ เซนติเมตร ทำด้วยผ้าต่วนหรือแพรสีดำมีพู่ห้อยสีฟ้า
(๒) อุปนายกสภามหาวิทยาลัย เช่นเดียวกับนายกสภามหาวิทยาลัย
แต่เข็มตรามหาวิทยาลัยทักษิณทำด้วยโลหะสีทอง สูง ๕ เซนติเมตร
(๓) กรรมการสภามหาวิทยาลัย เช่นเดียวกับนายกสภามหาวิทยาลัย
แต่เข็มตรามหาวิทยาลัยทักษิณทำด้วยโลหะสีเงิน สูง ๕ เซนติเมตร

มาตรา ๗ สีประจำคณะ มีดังนี้
(๑) คณะศึกษาศาสตร์ สีฟ้า
(๒) คณะวิทยาศาสตร์ สีเหลือง
(๓) คณะมนุษยศาสตร์และสังคมศาสตร์ สีขาวและสีม่วง

มาตรา ๘ ให้มหาวิทยาลัยทักษิณจัดทำครุยวิทยฐานะ
เข็มวิทยฐานะ และครุยประจำตำแหน่งตามพระราชกฤษฎีกานี้ขึ้นไว้เป็นตัวอย่าง

มาตรา ๙
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
พลเอก ชวลิต ยงใจยุทธ
นายกรัฐมนตรี






หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากได้มีการจัดตั้งมหาวิทยาลัยทักษิณขึ้นตามพระราชบัญญัติมหาวิทยาลัยทักษิณ
พ.ศ. ๒๕๓๙ และมหาวิทยาลัยทักษิณได้เปิดสอนหลักสูตรสาขาวิชาต่าง ๆ แล้ว
ประกอบกับมาตรา ๔๖ วรรคสอง และมาตรา ๕๐ วรรคสอง
แห่งพระราชบัญญัติมหาวิทยาลัยทักษิณ พ.ศ. ๒๕๓๙ กำหนดให้การกำหนดปริญญาในสาขาวิชา
อักษรย่อสำหรับสาขาวิชา ครุยวิทยฐานะ เข็มวิทยฐานะ และครุยประจำตำแหน่ง
ให้ตราเป็นพระราชกฤษฎีกา จึงจำเป็นต้องตราพระราชกฤษฎีกานี้























มณฑิตา/ผู้จัดทำ
๑๗ พฤศจิกายน ๒๕๕๓

วิภา/ตรวจ
๒๖ พฤษภาคม ๒๕๕๔

















































[๑] ราชกิจจานุเบกษา
เล่ม ๑๑๔/ตอนที่ ๒๑ ก/หน้า ๑๐/๑๙ มิถุนายน ๒๕๔๐